b'\n_START_ARTICLE_\nYhden Kiinan politiikka\n_START_PARAGRAPH_\nYhden Kiinan politiikka on n\xc3\xa4kemys, jonka mukaan on olemassa vain yksi Kiinan valtio. T\xc3\xa4m\xc3\xa4n n\xc3\xa4kemyksen mukaan siis ainoastaan Kiinan kansantasavallan hallitus tunnustetaan Kiinan lailliseksi hallitukseksi. Se ei v\xc3\xa4ltt\xc3\xa4m\xc3\xa4tt\xc3\xa4 sis\xc3\xa4ll\xc3\xa4 n\xc3\xa4kemyst\xc3\xa4 siit\xc3\xa4, onko Taiwan osa Kiinan kansantasavaltaa. Esimerkiksi Euroopan unioni on sitoutunut yhden Kiinan politiikkaan, mutta yll\xc3\xa4pit\xc3\xa4\xc3\xa4 Taiwanille taloudellisia, kulttuurisia ja teknisi\xc3\xa4 suhteita ja korostaa, ett\xc3\xa4 Taiwanin asemaa ei voi ratkaista ottamatta huomioon taiwanilaisten mielipidett\xc3\xa4. Kiinan kansantasavalta vaalii \xe2\x80\x9dyhden Kiinan periaatetta\xe2\x80\x9d, jonka mukaan Taiwan on Kiinan kansantasavallan maakunta, jonka tulee yhdisty\xc3\xa4 Kiinan kansantasavaltaan Yksi maa, kaksi j\xc3\xa4rjestelm\xc3\xa4\xc3\xa4 -politiikan mukaisesti. T\xc3\xa4m\xc3\xa4 tarkoittaa sosialistisesta talousj\xc3\xa4rjestelm\xc3\xa4st\xc3\xa4 riippumatonta talousj\xc3\xa4rjestelm\xc3\xa4 Hongkongin ja Macaon tapaan. _NEWLINE_My\xc3\xb6s Kiinan tasavalta (Taiwan) yll\xc3\xa4pit\xc3\xa4\xc3\xa4 virallisesti yhden Kiinan periaatetta. Kuomintangin diktatuurin aikana Jiang Jieshin hallitessa t\xc3\xa4m\xc3\xa4 merkitsi sit\xc3\xa4, ett\xc3\xa4 Taiwanin olisi pit\xc3\xa4nyt vallata manner-Kiina takaisin, jolloin valtiollinen yhten\xc3\xa4isyys olisi tavoitettu, ei Kiinan kansantasavallan, vaan Kiinan tasavallan yhteydess\xc3\xa4._NEWLINE_Taiwanin demokratisoiduttua Taiwanissa on alkanut el\xc3\xa4\xc3\xa4 ajatus, ett\xc3\xa4 tavoitellusta yhteydest\xc3\xa4 manner-Kiinaan luovuttaisiin ja luotaisiin Kiinasta erillinen \xe2\x80\x9dTaiwanin tasavalta\xe2\x80\x9d. T\xc3\xa4t\xc3\xa4 ajatusta Kiinan kansantasavalta vastustaa. Vuonna 2006 Kiinan kansantasavalta hyv\xc3\xa4ksyi lain, jonka mukaan Kiinan kansantasavallasta erkaantunut alue voidaan palauttaa sen yhteyteen my\xc3\xb6s voimatoimin. Tosin Kiinan kansantasavalta korostaa kuitenkin rauhanomaista yhdistymist\xc3\xa4._NEWLINE_K\xc3\xa4yt\xc3\xa4nn\xc3\xb6ss\xc3\xa4 yhden Kiinan politiikasta on seurannut se, ett\xc3\xa4 Kiinan kansantasavalta katkaisee diplomaattisuhteet valtioihin, jotka ovat tunnustaneet Kiinan tasavallan ja yll\xc3\xa4pit\xc3\xa4v\xc3\xa4t siihen diplomaattisia suhteita. Kiinan tasavalta puolestaan on my\xc3\xb6nt\xc3\xa4nyt taloudellista apua harvoille kehitysmaille siksi, ett\xc3\xa4 n\xc3\xa4m\xc3\xa4 ovat tunnustaneet Kiinan tasavallan._NEWLINE_Kiinan kansantasavalta my\xc3\xb6s pit\xc3\xa4\xc3\xa4 n\xc3\xa4ytt\xc3\xa4v\xc3\xa4sti suhteita yll\xc3\xa4 oppositioon ajautuneen kuomintangin kanssa j\xc3\xa4rjest\xc3\xa4m\xc3\xa4ll\xc3\xa4 vierailuja manner-Kiinaan vastustaakseen Taiwanin liberaalipoliitikkojen hanketta julistaa Taiwan itsen\xc3\xa4iseksi._NEWLINE_Monissa maissa, my\xc3\xb6s Suomessa, Taiwanin edustus toteutetaan ei-diplomaattisten edustustojen v\xc3\xa4lityksell\xc3\xa4. T\xc3\xa4m\xc3\xa4 mahdollistaa kaupallisen yhteydenpidon Taiwaniin, mutta ei aiheuta kaupallis-diplomaattisia vastatoimia Kiinan kansantasavallan osalta, koska ei-diplomaattisen edustautumisen salliminen ei sis\xc3\xa4ll\xc3\xa4 ajatusta Kiinan tasavallan tunnustamisesta valtioksi.\n_START_SECTION_\nKiinan tasavallasta Taiwaniksi\n_START_PARAGRAPH_\nVuonna 2007 Kiinan tasavallan presidentti Chen Shui-bian j\xc3\xa4tti j\xc3\xa4senhakemuksen Yhdistyneiden kansankuntien yleiskokoukselle nimell\xc3\xa4 Taiwan. YK ei hyv\xc3\xa4ksynyt hakemusta ja vetosi vuoden 1971 p\xc3\xa4\xc3\xa4t\xc3\xb6slauselmaan, jossa Taiwan tunnustettiin osaksi Kiinaa, ja YK:n sitoutumiseen Yhden Kiinan politiikkaan. Aikaisemmin Kiinan tasavalta on pyyt\xc3\xa4nyt j\xc3\xa4senhakemuksensa k\xc3\xa4sittely\xc3\xa4 nimell\xc3\xa4 Kiinan tasavalta._NEWLINE_Taiwanin hallituksen puolue on ehdottanut perustuslakia, jossa viittaukset Kiinan tasavaltaan korvataan Taiwanilla.'